כרוב ממולא היה שייך שנים רבות מבחינתי לתחום של הסבתות. סוג של קשר שבשתיקה שרק הן יודעות להכין. בדמיוני עברו להם סודות מלחשים, המגלים רק להן את רזי הגלגול, המילוי והבישול, שכן משהו בתהליך הזה היה נראה לי מסובך וארוך מדי.
יום אחד החלטתי שעד כאן! גם את המשוכה הזו אני צריכה לעבור, ולאחר שקיבלתי הנחיות וטיפים מכל הסבתות שאני מכירה, הכנתי והופתעתי לגלות עד כמה פשוט העניין. נכון, אמנם למלא כרוב דורש מעט יותר התעסקות מפלפל ממולא, למשל, שאותו רק צריך לרוקן מתוכנו, אך ההתעסקות הנוספת היא שולית ביותר, ומלאכת המילוי והגלגול עצמה היא פשוטה, קלה ומהנה.
המתכון שלפניכם מובא צעד אחר צעד להצלחה בטוחה, ויביא לתוצאה נפלאה של עלי כרוב עדינים החופנים בתוכם מלית רכה ונימוחה של אורז, בשר ועוד דברים טובים. מבחינתי כל ביס הוא פיצוץ של טעמי ילדות. טעם של בית. טעם של אהבה.
לוקחים את הסיר הכי גבוה ועמוק שיש בבית וממלאים אותו במים. מכניסים את הכרוב לתוך הסיר ומביאים לרתיחה.
לאט לאט העלים של הכרוב יתחילו להשתחרר וברגע שרואים שהקצוות רופפים מתחילים להוציא אותם מהסיר בעזרת מלקחיים.
בכל פעם מסירים שכבה אחת או יותר של עלי כרוב עד שמגיעים למצב שבו העלים הם קטנים וכבר צמודים לליבה שנשארה בכרוב ולא יוצאים.
מראש כרוב יוצאים בערך 20 עלים יפים וטובים למילוי.
את עלי הכרוב הטובים מכניסים למקרר לשעתיים. במקרר הם יתרככו עוד קצת ויהיו קלים יותר למילוי.
מחממים מעט שמן במחבת ומטגנים את הבצל עד להזהבה קלה. מוסיפים את האורז ומטגנים יחד תוך כדי ערבוב במשך שתי דקות.
שופכים על האורז את המים הרותחים ומניחים להם להיספג פנימה. מערבבים.
מוסיפים את הבשר הטחון ומערבבים היטב תוך כדי שמפוררים את הבשר אל תוך האורז. המלצה שלי היא לעשות זאת בעזרת מטרפת מתכת. הבשר מתפורר ממש בקלות בדרך הזו.
מוסיפים את הפטרוזיליה הקצוצה, העגבניות המרוסקות, רסק העגבניות אבקת המרק ואת התבלינים ומערבבים.
1. מניחים עלה כרוב על משטח העבודה.
2. בעזרת סכין מסירים את העצם המרכזית שלו. אנו מקבלים עלה שהוא חתוך במרכזו כשהחלק העליון שלם.
3. בחלק העליון השלם אנו מניחים תלולית נאה של מלית. משהו כמו שתי כפות.
4. מגלגלים את החלק עם המלית פנימה גלגול אחד.
5. סוגרים את החלק הימני של הכרוב ולאחר מכן את חלקו השמאלי.
6. ממשיכים לגלגל מלמעלה כלפי מטה עד שהמלית עטופה כולה בכרוב. ברגע שהמלית עטופה לא ממשיכים לגלגל אלא חותכים בסכין את היתרה של הכרוב שנשארה.
מניחים את הכרוב הממולא בסוטאז' או במחבת רחבה ועמוקה, וחוזרים על הפעולה עם כל שאר העלים.
אם עלה מסוים נקרע קצת אפשר להשתמש בשאריות של הכרוב שבהם אנו לא משתמשים ולסגור את הקרע. לאחר הבישול לא מבחינים בתיקון כלל וכלל.
מערבבים יחד את כל חומרי הרוטב ושופכים על עלי הכרוב הממולאים שבתבנית.
מביאים לרתיחה, סוגרים את המכסה ומנמיכים את האש.
מבשלים שעה כשמדי פעם מרטיבים את הכרוב ברוטב. תוך כדי בישול כדאי גם לטעום את הרוטב ולהוסיף מעט מלח באם יש צורך.
מגישים כלאחר כבוד לשולחן, נהנים מהחמאות ומתגאים בעצמכם עד מאד.